TWZ โชว์กำไร 2 กว่า 34 ล้าน
&nbsp;TWZ เผยผลประกอบการของบริษัทไตรมาส 2 มีกำไรสุทธิ 34.44 ล้านบาท มั่นใจสิ้นปีจะสามารถทำได้ตามเป้าหมายที่วางไว้
17 ส.ค. 2553

TWZ เผยผลประกอบการของบริษัทไตรมาส 2 มีกำไรสุทธิ 34.44 ล้านบาท มั่นใจสิ้นปีจะสามารถทำได้ตามเป้าหมายที่วางไว้ 
นายพุทธชาติ รังคสิริ กรรมการผู้จัดการ บริษัท ทีดับบลิวแซด คอร์ปอเรชั่น( TWZ )  กล่าวว่า ผลประกอบการของบริษัทไตรมาส 2 มีกำไรสุทธิ 34.44 ล้านบาท เพิ่มขึ้น 6.97 ล้านบาท หรือคิดเป็น 25.37 % จากไตรมาส เดียวกันของปีก่อน ส่งผลให้กำไรสุทธิงวด 6 เดือน มีกำไรสุทธิ 56.45 ล้านบาท ขณะที่รายได้รวมครึ่งปีแรกสามารถทำได้แล้ว   1,931.94 ล้านบาท เพิ่มขึ้น 16.66 % เมื่อเทียบกับงวดเดียวกันของปีที่แล้ว จึงทำให้มั่นใจว่าสิ้นปีจะสามารถทำได้ตามเป้าหมายที่วางไว้      "ผลประกอบการที่เพิ่มขึ้นมาจากการขยายช่องทางการจัดจำหน่าย และการพัฒนาโทรศัพท์อย่างต่อเนื่องเพื่อให้สามารถตอบสนองความต้องการของผู้บริโภคได้ ทำให้ผมยังคงเป้าหมายยอดรายได้ปีนี้ไว้ที่ประมาณ 4 พันล้านบาท หรือเพิ่มขึ้น ประมาณ 12% จากปีก่อน ที่มีรายได้อยู่ที่ 3.6 พันล้านบาท และคาดว่ายอดจำหน่ายโทรศัพท์มือถือปีนี้อยู่ที่ประมาณ 1.5 ล้านเครื่อง เพิ่มขึ้นจากปีก่อนที่ทำได้ 1.08 ล้านเครื่อง โดยผ่านช่องทางจัดจำหน่ายทั้งค้าส่ง ค้าปลีก โมเดิร์นเทรดและ Chain Store Telecom Shop อาทิ เทเลวิช กว่า 600 สาขาทั่วประเทศ รวมทั้งการรับผลิตมือถือ OEM ที่มีคำสั่งซื้อเข้ามาอย่างต่อเนื่อง ถือเป็นรายได้เสริมที่เพิ่มเข้ามา ซึ่งเราไม่ได้คิดว่าเป็นคู่แข่ง แต่มองเป็นคู่ค้าช่วยกันผลักดันให้ตลาดเติบโต รวมทั้งการรุกตลาดต่างประเทศ"
 สำหรับ  ครึ่งปีหลัง บริษัทมีแผนใช้งบการตลาดกว่า 30 ล้านบาท ในการประชาสัมพันธ์ในจังหวัดที่มียอดขายดี ( Local Marketing) เช่น เชียงใหม่ โคราช นครสวรรค์ หาดใหญ่ เป็นต้น เพื่อตอกย้ำแบรนด์ “TWZ” ให้มากขึ้น โดยมีการเปิดศูนย์บริการเพิ่มเติมรวมถึงขยายตลาดไปยัง ต่างประเทศ อาทิ พม่า ลาว กัมพูชา อินเดีย อินโดนีเซียและฟิลิปปินส์ เพื่อเพิ่มรายได้จากส่วนนี้ให้มากขึ้น ผ่านแบรนด์ TWZ โดยตั้งเป้าว่าแบรนด์ TWZ จะมีส่วนแบ่งการตลาดประมาณ 25 % ของตลาดเฮาส์แบรนด์ที่มียอดจำหน่ายประมาณเดือนละ 3–4 แสนเครื่องในปี 2554